b'\n_START_ARTICLE_\nPernj\xc3\xa4rvi\n_START_SECTION_\nMaantietoa\n_START_PARAGRAPH_\nJ\xc3\xa4rvi sijaitsee entisell\xc3\xa4 Perttelin ja Kiikalan rajalla. J\xc3\xa4rven l\xc3\xa4nsiosa kuuluu Perttelin P\xc3\xb6yti\xc3\xb6n kyl\xc3\xa4\xc3\xa4n ja it\xc3\xa4osa Kiikalan Kruusilan ja Rasvalan kyliin._NEWLINE_J\xc3\xa4rven pinta-ala on 119 hehtaaria eli 1,2 neli\xc3\xb6kilometri\xc3\xa4. Se on 3,5 kilometri\xc3\xa4 pitk\xc3\xa4 ja 1,5 kilometri\xc3\xa4 leve\xc3\xa4. J\xc3\xa4rvi sijaitsee kallioisella yl\xc3\xa4nk\xc3\xb6alueella, jossa kallioperss\xc3\xa4 on syvi\xc3\xa4 murroksia . J\xc3\xa4rvet mukailevat murroksien laaksoja, joten my\xc3\xb6s Pernj\xc3\xa4rvell\xc3\xa4 on paljon kapeita muotoja. J\xc3\xa4rven keskiosasta ty\xc3\xb6ntyy kaakkoon l\xc3\xa4hes j\xc3\xa4rven pituinen kapea lahti, jonka pohjukassa on laajentuma. My\xc3\xb6s pohjoiseen ty\xc3\xb6ntyy lahtimainen j\xc3\xa4rvenosa, jossa sijaitsevat lahdet Paskalahti ja Joensuu. J\xc3\xa4rven l\xc3\xa4nsiosa on sekin pitk\xc3\xa4 ja lahtimainen j\xc3\xa4rvenosa. Siell\xc3\xa4 sijaitsee j\xc3\xa4rven luusua. J\xc3\xa4rven ymp\xc3\xa4rist\xc3\xb6ss\xc3\xa4 on monia j\xc3\xa4rvelle n\xc3\xa4kyvi\xc3\xa4 m\xc3\xa4ki\xc3\xa4. Komein on Ramakkalanm\xc3\xa4ki, joka kohoaa jyrk\xc3\xa4nteidens\xc3\xa4 takana yli 30 metrin korkeuteen. Sen vastarannalla on matalampi Sotam\xc3\xa4ki. Kaakkoisp\xc3\xa4\xc3\xa4ss\xc3\xa4 nousee Mustanpirtinm\xc3\xa4ki, jonka lakialue on rauhoitettu. L\xc3\xa4nsip\xc3\xa4\xc3\xa4n kapealla lahdella kohoaa etel\xc3\xa4rannalla kallioinen Tyrynm\xc3\xa4ki, joka on sekin yli 30 metri\xc3\xa4 korkea._NEWLINE_J\xc3\xa4rvess\xc3\xa4 on kartan mukaan kolme pient\xc3\xa4 saarta. J\xc3\xa4rven l\xc3\xa4nsip\xc3\xa4\xc3\xa4ss\xc3\xa4 sijaitsee V\xc3\xa4h\xc3\xa4kari, keskiosassa Tokholma ja kaakkoisosassa Jortsaari. Vain Tokholmassa on rakennuksia. J\xc3\xa4rvi on luodattu ja siit\xc3\xa4 on julkaistu syvyyskartat. Sen tilavuus on 2,2 miljoonaa kuutiometri\xc3\xa4 eli 0,0022 kuutiokilometri\xc3\xa4. J\xc3\xa4rven keskisyvyys on 1,8 metri\xc3\xa4 ja suurin syvyys on 4,3 metri\xc3\xa4. Syvin kohta sijaitsee keskell\xc3\xa4 j\xc3\xa4rve\xc3\xa4 Tokholman kaakkoispuolella._NEWLINE_J\xc3\xa4rven rantaviivan pituus on 14,2 kilometri\xc3\xa4 sen rannat ovat mets\xc3\xa4maata, jonka v\xc3\xa4liin on raivattu pienialaisia peltopalstoja. Monet yksitt\xc3\xa4iset pellot ulottuvat rantaan asti. J\xc3\xa4rven l\xc3\xa4hiymp\xc3\xa4rist\xc3\xb6ss\xc3\xa4 on viisi maatilaa ja sen lis\xc3\xa4ksi hieman muuta haja-asutusta. Rannoille on rakennettu yli 100 vapaa-ajan asuntoa. Niille tulee tiet valtatielt\xc3\xa4 1, yhdystielt\xc3\xa4 12222 ja Muurlan kirkonkyl\xc3\xa4\xc3\xa4n menev\xc3\xa4lt\xc3\xa4 tielt\xc3\xa4. Valtatie 1 ylitt\xc3\xa4\xc3\xa4 j\xc3\xa4rven lahdenpohjukan sen kaakkoisp\xc3\xa4\xc3\xa4ss\xc3\xa4 l\xc3\xa4hes 300 metri\xc3\xa4 pitk\xc3\xa4\xc3\xa4 siltaa my\xc3\xb6ten.\n_START_SECTION_\nVesist\xc3\xb6suhteet\n_START_PARAGRAPH_\nJ\xc3\xa4rvi sijaitsee Kiskonjoen\xe2\x80\x93Perni\xc3\xb6njoen vesist\xc3\xb6ss\xc3\xa4 (vesist\xc3\xb6aluetunnus 24) Perni\xc3\xb6njoen alueella (24.04), jonka Ruotsalanjoen valuma-alueeseen (24.044) j\xc3\xa4rvi kuuluu. J\xc3\xa4rven vedenpinnan korkeus on 68,3 metri\xc3\xa4 mpy._NEWLINE_J\xc3\xa4rvi saa p\xc3\xa4\xc3\xa4osan vedest\xc3\xa4\xc3\xa4n omalta l\xc3\xa4hialueeltaan sek\xc3\xa4 viereselt\xc3\xa4 Kyyn\xc3\xa4r\xc3\xa4j\xc3\xa4rvest\xc3\xa4 (66 hehtaaria). Pernj\xc3\xa4rven l\xc3\xa4hialueella on viel\xc3\xa4 toinen j\xc3\xa4rvi, joka laskee j\xc3\xa4rveen. Se on Hanhilampi (7 hehtaaria) ja se laskee j\xc3\xa4rven koillisp\xc3\xa4\xc3\xa4h\xc3\xa4n Joensuuhun pitk\xc3\xa4\xc3\xa4 Puskanojaa my\xc3\xb6ten. Sen viereen laskee R\xc3\xa4ysk\xc3\xa4noja, joka tuo kuivatusvett\xc3\xa4 kauempaa R\xc3\xa4yskan maatilan pelloilta, Kukinkuljunsuolta ja Purppuunsuolta. Laihaj\xc3\xa4rvi (2 hehtaaria) sijaitsee aivan Pernj\xc3\xa4rven vieress\xc3\xa4, mutta sen ojat laskevat Kyyn\xc3\xa4rj\xc3\xa4rveen. J\xc3\xa4rven lasku-uoma on oja Pernjokeen, joka on nimest\xc3\xa4\xc3\xa4n huolimatta pitk\xc3\xa4 ja kapea j\xc3\xa4rvi. T\xc3\xa4m\xc3\xa4n laskujoki on Kurkijoki, jonka nimi muuttuu Ruotsalassa Ruotsalanjoeksi, ja juuri ennen laskemistaan Ylisj\xc3\xa4rveen, se muuttuu viel\xc3\xa4 Koskenjoeksi. Ylisj\xc3\xa4rven laskujoki on Muurlanjoki, joka muuttuu sitten Perni\xc3\xb6njoeksi. Vesist\xc3\xb6alueen vedet kulkeutuvat lopuksi It\xc3\xa4meren Suomenlahteen Krailanselk\xc3\xa4\xc3\xa4n.'